Formulars da banca en rumantsch grischun

(lr)

A partir dal prim d'october han clientas e clients da la Banca Chantunala Grischuna la pussaivladad da profitar d'ina nova purschida: els pon numnadamain pretender lur extracts ed avis da banca en rumantsch grischun. "Sco banca grischuna enconuscha ed appreziescha la BCG la valur culturala da la trilinguitad e sa senta obligada da star buna per il mantegniment e la tgira da tut las trais linguas chantunalas", motivescha Thomas Roth, commember da la direcziun generala, l'iniziativa da la BCG. La BCG è fin ussa la suletta banca cun in output en lingua rumantscha.
Cun sustegn da Dr. Manfred Gross, Lia Rumantscha, prof. dr. Clau Solèr, cussegliader extern, ed Ivo Berther, responsabel per la promoziun da lingua dal chantun Grischun, è vegnida translatada en rumantsch grischun l'entira terminologia da banca necessaria. Ina gronda sfida, ins po senz'auter discurrer d'ina lavur da piunier, è stada la creaziun da terms spezials per il sectur da banca. Mo in da numerus exempels sto tanscher per l'illustraziun: il term tudestg Geschäftsfälle Geldmarkt ha num en rumantsch grischun Cas commerzials martgà monetar. Igl è il grond giavisch dals trais experts ch'iI rumantsch grischun vegnia rinforzà cun quest project.
Igl è fitg impurtant ch'ina lingua saja preschenta en tantas domenas sco pussaivel. Cun la decisiun da lantschar formulars en rumantsch grischun metta la BCG in signal e spera che la clientella rumantscha profiteschia da questa purschida e vesia il project - cun ils pleds da Manfred Gross – "in pau sco in'aventura".